Visul In psihanaliza 
de Jean Chiriac 


În primele pagini ale lucrării sale intitulate "Noi conferinţe de 
introducere în psihanaliză", datată 6 decembrie 1932, Sigmund Freud afirmă 
negru pe alb că teoria visului "ocupă un loc special în istoria psihanalizei şi 
marchează o turnantă. Începând cu ea psihanaliza a făcut pasul de la procedeu 
psihoterapeutic la psihologie a profunzimilor." Teoria visului este aspectul cel 
mai caracteristic şi singular al ştiinţei psihanalitice, "ceva ce nu are egal în 
restul ştiinţei noastre, o porţiune de pământ nou, sustras credințelor populare 
şi misticii". (versiunea franceză: "Nouvelles conferences d'introduction a la 
psychanalyse", Gallimard, 1984). 


Analiza viselor în psihanaliză oferă posibilitatea să descifrăm misterul 
afecțiunilor nevrotice, în speţă isteria, şi, în al doilea rând, deschide calea spre 
inconştient. A devenit celebră expresia lui Freud : visul este via regia [calea 
regală] spre inconştient. 


Primele mari intuiţii legate de vis au fost materializate în anul 1895 când 
Freud consideră că a descoperit misterul viselor. Este vorba de celebrul vis al 
injecției Irmei , analizat aproape complet de Freud şi publicat în paginile 
monumentalei sale lucrări "Interpretarea viselor" (1900). Visul este abordat în 
maniera care va deveni specifică pentru practicienii psihanalizei: cu ajutorul 
asociațiilor visătorului. 


Analiza visului (vezi detaliile în cartea citată) scoate la iveală 
sentimentele de vinovăţie ale lui Freud faţă de Irma, una din tinerele sale 
paciente, a cărei tratament nu a adus rezultatele scontate. Freud se apără de 
aceste sentimente negative aruncând vina, în vis, asupra pacienta însăşi, care, 
chipurile, nu ar fi fost o pacientă docilă şi ascultătoare, sau asupra unuia din 
confrații săi, dr. Otto, care s-ar fi făcut vinovat de o intervenţie medicală 
neglijentă (o injecție cu o seringă infectată). 


După analiza visului său care se dovedeşte a fi cît se poate de coerent, 
Freud declară pe bună dreptate: "visul nu este ceva lipsit de sens, nu este o 
absurditate şi, spre a ni-l explica, nu este necesar să presupunem că o parte 
din tezaurul nostru de reprezentări doarme, în timp ce o parte începe a se 
trezi. Este un fenomen psihic în întreaga accepţiune a termenului şi de fapt 
este împlinirea unei dorinţe [subl. n. J.C.]. Visul, prin urmare, se cere 
integrat în suita actelor psihice inteligibile din starea de veghe; activitatea 
spirituală care îl structurează este o activitatea extrem de complexă." 
(Sigmund Freud - "Interpretarea viselor", trad. dr. Leonard Gavriliu, Editura 
Ştiinţifică, 1993, cap. "Visul este împlinirea unei dorințe", p. 110). 
Această afirmaţie exprimă de fapt o mare deschidere spre activitatea psihicului 
abisal şi mai ales, credinţa în determinismul psihic, în ideea că toate faptele 
psihice au semnificaţie, sens, şi se conectează la activitatea diurnă, chiar dacă 
într-o manieră mai puţin vizibilă. Contrar opiniei generale a lumii ştiinţifice a 
epocii sale, pentru Freud visul este o activitate psihică coerentă, care 
poate face obiectul unei analize profunde. 


Definiţia completă a visului include însă şi alte descoperiri inedite, care 
constituie într-adevăr pecetea originalității abordării freudiene: IL. realizarea 
(deghizată) a unei dorinţe (înăbuşite, refulate)", precizează Freud (op. cit., cap. 


"Transfigurarea onirică", p. 138-139). 
Această definiţie pune accentul pe două aspecte esenţiale ale teoriei visului: 1. 
visul este împlinirea deghizată a unei dorinţe, şi 2. această dorinţă este 
refulată. Putem conchide că deghizarea ei este cauzată de faptul că este 
refulată. Iată motivul pentru care toţi cercetătorii visului până la Freud nu au 
putut descoperi aceste fapte: ei au analizat exclusiv conţinutul manifest al 
visului, adică forma pe care o are el la trezire, faţada visului, fără să se 
sinchisească de gândurile latente care au dus la formarea lui, gânduri la care 
ajungem prin metoda asociaţiilor pusă la punct de Freud. 


Freud merge încă şi mai departe şi analizează natura deformării visului, 
care este parţial opera cenzurii şi parţial cea a travaliului visului - procesul 
complex prin care gândurile latente sînt transformate în visul propriu-zis. 
Analiza lui Freud mai include travaliul visului, iar în finalul cărţii sale avem şi 
consideraţii legate de psihologia procesului oniric: procesele primare şi 
secundare , refularea, inconştientul etc. 


lată de ce "Interpretarea viselor" reprezintă lucrarea capitală despre vis 
şi despre viaţa inconştientă, care nu a fost egalată pînă azi! Ea rămîne o etapă 
esenţială în studiul psihanalizei! 


În ciuda importanţei analizei visului pentru descoperirea funcţionării 
psihicului abisal, dar şi în terapia propriu-zisă, acest domeniu extrem de 
important al psihanalizei nu a mai succitat interesul psihanaliştilor după 
cercetările lui Freud. În aceeaşi lucrare citată la începutul acestui articol, 
Freud însuşi observă cu amărăciune: "Veţi găsi în primele volume [ale 
"Revistei internaţionale de psihanaliză"] o rubrică permanentă - "cu privire la 
interpretarea visului" -, cu bogate contribuţii la diferitele puncte ale teoriei 
visului. Dar cu cît avansăm mai mult în timp, aceste contribuţii sînt tot mai 
rare, iar rubrica permanentă va sfirşi prin a dispare complet..." ("Nouvelles 
conferences...", op. cit. p. 14). 


În ciuda acestui dezinteres constant pentru teoria visului, dezinteres care 
se materializează în zilele noastre printr-o abordare schematică, abstractă, a 
visului în terapia psihanalitică, importanţa acestui domeniu de cercetare este, 
aşa cum am mai spus, crucială. De aceea trebuie să-i acordăm locul care i se 
cuvine 


Cheia viselor in psihanaliza 
de Horia Vasilescu 


În inegalabila sa lucrare dedicată viselor şi interpretăriilor în 
psihanaliză, Traumdeutung, Freud aminteşte şi de faimoasele "chei de 
vise", aceste adevărate manuale de interpretare de uz comun. Apreciind faptul 
că mentalitatea populară acordă viselor semnificaţie, spre deosebire 
de savanții contemporani lui, care nu vedeau în ele decît manifestări nervoase 
aberante, Freud nu întîrzie însă să le pună într-o lumină critică. 

O "cheie a viselor" este, în fapt, o "metodă de descifrare", "întrucît 
tratează visul ca pe o scriere secretă, caz în care fiecare semn este tradus 
printr-un semn corespondent, cu ajutorul unei chei sigure'(1). Pornind de la 
cuvintele cheie descifrate, nu mai rămîne decît să le cuprindem într-o relaţie 
pe care o vom privi din perspectiva viitorului. Pentru că, să nu uităm, în 
mentalitatea populară visele sînt întotdeauna premoniții privind 
evenimentele viitoare. 


Iată cum am putea utiliza o asemenea "metodă de descifrare". Să zicem 
că am visat următoarele: Am mers la gară să iau trenul şi am descoperit 
brusc că mi-am uitat bagajele . Deschid o "cheie a viselor" şi aflu că: 
"mersul cu trenul" înseamnă "un necaz care te paşte de unde nu te aştepţi”. 
"Bagajele" sînt "o veste bună" sau "îmbogăţire rapidă, neaşteptată". "A uita" 
(bagajele) - "ceva de care nu ştii dar vei afla la timpul potrivit"; "veste" ("de 
peste mări şi ţări"). Interpretarea visului nu este greu de elaborat dacă 
construiesc o relaţie logică între toate aceste elemen- te: Îmbogăţire peste 
noapte în urma unei nenorociri (probabil un deces) a unei persoane 
(rude) îndepărtate; moştenire etc. 


O altă variantă a "metodei de descifrare" 
Există o variantă a acestei metode, continuă Freud, expusă în scrierile 


lui Artemidor din Daldis : "Aici se ţine seama nu numai de conţinutul 
visului, ci şi de personalitatea şi circumstanțele vieții autorului visului: 


cutare detaliu are semnificaţii diferite de la individ la individ, după cum acesta 
este bogat sau sărac, căsătorit sau celibatar, orator sau  negustor'(2). Ce 
caracterizează, însă, acest procedeu este că "interpretarea nu are în vedere 
ansamblul visului, ci fiecare din elementele sale de conţinut, ca şi cum visul 
ar fi un conglomerat în care fiecare fragment de mineral reclamă o 
determinare aparte"(3). 


"Metoda descifrării", conchide Freud, este inutilizabilă pentru tratarea 
ştiinţifică a viselor. Pentru că depinde de o "cheie", şi "de aceea este lipsită 
de orice  garanţie"(4). Ne este imposibil să  întrezărim cum s-a 
întocmit corelarea dintre elementul oniric şi semnificaţia sa din "cheia de 
vise". Bunăoară, nu vedem cum putem ajunge de la "mersul cu trenul" 
la "necaz care te paşte de unde nu te aştepţi”, sau, de la "bagaje" la "veste 
bună, îmbogăţire rapidă, neaş- teptată". 


Metoda psihanalitică 


Trebuie să subliniem că psihanaliza nu tratează visul ca pe un produs al 
facultăţii noastre mantice şi nici ca pe un mesager al zeilor. Abordarea 
ştiinţifică, la care face aluzie însuşi Freud, îi refuză visului acele "virtuţi" care 
nu pot trece examenul cercetării clinice. 


În ce îlpriveşte, Freud afirmă că visul este întotdeauna expresia 
halucinantă a unei dorinţe refulate . El insistă asupra faptului că 
interpretarea nu se poate lipsi de asociațiile visătorului, de amintirile 
şi impresiile pe care elementele visului, luate separat, i le evocă visătorului. În 
visul citat de noi mai sus, Freud ar obţine următoarele informaţii: 


- Călătorie cu trenul . Îi sugerează visătorului o manieră de deplasare care 
îi displace. Pentru că este inconfortabilă. El (visătorul) preferă să meargă 
cu automobilul personal, mai ales atunci cînd îşi petrece week-end-ul într-o 
excursie la munte sau la mare. 


- Uitatul bagajelor . Visătorul se plinge de faptul că, de lao vreme, a 
observat o schimbare suspectă a firii sale. Uită "de la mînă pînă la gură", este 
distrat, confuz, neatent, cu capul în nori. Toate aceste întîmplări, aparent 
anodine, îl irită. Mai adaugă că el nu a fost niciodată atit de "zăpăcit" şi că, de 
bună seamă, într-o asemenea purtare o copiază pe soţia sa care este 
zăpăceala întruchipată. 


Scrutind mai departe impresiile visătorului, Freud ar mai aflacă soţia 
visătorului se poartă cu el ca "o mică prinţesă"; arogantă şi plină de fumuri, 
îl tratează pe soţ "de sus", cu un aer de superioritate suficientă. Concluzia 
visului se impune astfel de la sine: el exprimă dorinţa visătorului de a 
schimba locul cu soţia sa (de aici ideea că o copiază), de a fi el "prinţul" şi 
soţia "sluga"(5). 


Afirmația lui Freud că visul este realizarea unei dorinţe inconştiente 
creează impresia că psihanaliza a adus o contribuţie revoluţionară pe 
tărimul interpretării. Pentru că ea ar poseda, în această privinţă, o viziune 
calificată drept "ştiinţifică", radical opusă celei populare sau tradiţionale. 


Faptele, însă, nu stau deloc aşa. Oricine cercetează clasificarea viselor 
în antichitate, şi mă refer aici în special la lucrarea lui Macrobius , 


"Comentariul la visul lui Scipio", observă că tradiţia a remarcat şi visele cu 
conţinut "ştiinţific", de genul celor abordate de psihanaliză. 


Pe scurt, Macrobius distinge patru categorii de vise. Trei dintre ele 
oferă interes efortului de interpretare, în timp ce ultima rămîne, ca să 
spunem aşa, apanajul vulgului. Primele trei categorii includ: visul simbolic, 
visul viziune şi visul oracular(6). Ultima se referă la visul care provine 
din fermentația nocturnă a impresiilor noastre diurne. Observăm 
limpede că ultima categorie defineşte visele supuse atenţiei lui Freud. 


Concluzia care se impune în lumina celor de mai sus ar fi: 
mentalitatea antică a cunoscut şi visele cu caracter "profan", adică 
cele care nu merită supuse interpretărilor, dar care, ulterior, au făcut 
obiectul cercetării "ştiinţifice" a psihanalizei. Pe de altă parte, este 
evident că, interesat de "visele profane", suspectînd de pe poziţii ştiinţifice 
mentalitatea tradiţiei, Freud a ignorat visele sacre (primele trei categorii la 
Macrobius). Ela creat senzaţia că şi acestea ar putea fi incluse la capitolul 
viselor-dorinţă, capitol familiar lui, atunci cînd ele nu sînt rodul creaţiei 
poetice sau de conjunctură ideologică. 


Trebuie să stabilim din capul locului că psihanaliza nu tratează 
visul în acest context: premonitiv, spiritual. În psihanaliză 
interpretarea viselor este un instrument care ajută la descoperirea 
conţinuturilor psihice - emoţii şi aspirații  refulate, tendinţe 
instinctuale blocate etc. - aflate în inconştient, conţinuturi care se 
manifestă patologic prin simptome nevrotice. Visul este calea regală 
spre inconştient, afirmă Sigmund Freud. Tot Freud este cel care a 
deschis primul calea spre utilizarea interpretării/analizei viselor ca 
mijloc de investigare psihică. 


Trebuie să ţinem cont de acest aspect mai puţin spectaculos impus de 
psihanaliză cînd vizităm paginile dedicate interpretării viselor din acest 


site. Articolele publicate au această constantă: preocuparea pentru 
abordarea tehnică a viselor, în spiritul utilizării psihanalitice a 
interpretării. 


